
PËR DËFTESAT TREGTARE MBI PRODUKTET BUJQËSORE

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Objekti

Ky ligj përcakton rregullat për lëshimin e dëftesave tregtare mbi produktet bujqësore, të ardhshme dhe ato të magazinuara, si instrumente financiare të garantuara me barrë siguruese, për procedurat e regjistrimit, si dhe mënyrën e përmbushjes e të ekzekutimit të tyre. 

Neni 2
Qëllimi

Qëllimi i këtij ligji është nxitja e financimeve në bujqësi, mundësimi i pagesave të shpejta dhe të drejta për fermerin, si dhe krijimi i një sistemi kolaterali të produktit bujqësor të ardhshëm apo të magazinuar. 

Neni 3
Përkufizime

Në këtë ligj termat e mëposhtëm kanë këto kuptime:
1. “Aplikim” është paraqitja e kërkesës online nëpërmjet portalit “e-Albania”;
[bookmark: _GoBack]2. “Dëftesë tregtare mbi produktin bujqësor të ardhshëm” është dokumenti elektronik që përbën titull të transferueshëm në kuptimin e ligjit nr. 62/2020, “Për tregjet e kapitalit”, që përcakton detyrimin e pakushtëzuar të debitorit për t’i kthyer kreditorit pagesën ose livruar produktin bujqësor e regjistruar në regjistrin elektronik e në regjistrin e barrëve siguruese;
3. “Dëftesë tregtare mbi produktin bujqësor të magazinuar” është dokumenti elektronik që përbën titull të transferueshëm në kuptimin e ligjit nr. 62/2020, “Për tregjet e kapitalit”, që përcakton detyrimin e pakushtëzuar të debitorit për t’i kthyer kreditorit pagesën ose për t’i dorëzuar produktin bujqësor të magazinuar, e regjistruar në regjistrin elektronik e në regjistrin e barrëve siguruese;
4. “Debitor në dëftesën tregtare mbi produktin bujqësor të ardhshëm” është fermeri që merr financimin, të cilin e përdor për kultivimin e produktit bujqësor, dhe me të ardhurat e krijuara merr përsipër të shlyejë kreditorin; 
5. “Debitor në dëftesën tregtare mbi produktin bujqësor të magazinuar” është depozituesi, i cili e përdor dëftesën tregtare mbi produktin bujqësor të magazinuar si garanci për kontratën e kredisë;
6. “Depozitues” në kuptim të këtij ligji është fermeri që depoziton produktet bujqësore në magazinë;
7. “Fermer” është personi që ushtron veprimtari bujqësore e blegtorale sipas legjislacionit në fuqi për bujqësinë dhe zhvillimin rural; 
8. “Kreditor në dëftesën tregtare mbi produktin bujqësor” është subjekti që ofron financim për debitorin dhe ka të drejtë të marrë pagesën apo produktet bujqësore në masën e në mënyrën e përcaktuar në dëftesë;
9. “Magazinues i produkteve bujqësore” është subjekti që ushtron veprimtarinë si operator i biznesit ushqimor;
10. “Ministër” është ministri përgjegjës për çështjet e bujqësisë; 
11. “Ministria” është ministria përgjegjëse për çështjet e bujqësisë;
12. “Periudhë e maturimit të dëftesës tregtare” është afati i përcaktuar në dëftesën tregtare brenda të cilit debitori duhet të përmbushë detyrimin;
13. “Produkt bujqësor” ka të njëjtin kuptimin sipas legjislacionit në fuqi për bujqësinë dhe zhvillimin rural;
14. “Regjistër elektronik” është regjistri elektronik i dëftesave tregtare mbi produktet bujqësore, i përfshirë në sistemin elektronik të ministrisë përgjegjëse për çështjet e bujqësisë;
15. “Regjistër i barrëve siguruese” është regjistri i krijuar me ligjin nr. 8537, datë 18.10.1999, “Për barrët siguruese”, i ndryshuar.

KREU II
DËFTESAT TREGTARE MBI PRODUKTIN BUJQËSOR TË ARDHSHËM

Neni 4
Kushtet e lëshimit të dëftesës tregtare mbi produktin bujqësor të ardhshëm

1. Fermeri që ka në pronësi ose në posedim një sipërfaqe toke bujqësore në të cilën është duke kultivuar apo ka për qëllim të kultivojë produkte bujqësore në të, ka të drejtë të plotësojë dëftesën tregtare mbi produktin bujqësor të ardhshëm.
2. Transferimi i titullit të pronësisë ose i së drejtës së përdorimit të tokës nuk e shuan detyrimin që buron nga dëftesa tregtare mbi produktin bujqësor të ardhshëm dhe as nuk i shuan të drejtat e debitorit dhe të kreditorit të dëftesës tregtare mbi produktin bujqësor të ardhshëm deri në fund të periudhës së maturimit, por jo më herët se data e përmbushjes së detyrimit që buron nga dëftesa.

Neni 5
Procedura e lëshimit të dëftesës tregtare mbi produktin bujqësor të ardhshëm

1. Aplikimi për dëftesën tregtare mbi produktin bujqësor të ardhshëm bëhet online nëpërmjet portalit “e-Albania”. Fermeri që kërkon të përfitojë financim nga një i tretë kundrejt lënies si kolateral të produktit bujqësor të ardhshëm që kultivohet prej tij plotëson formularin e aplikimit për dëftesën tregtare mbi produktin bujqësor të ardhshëm. Interesi i financimit të dhënë nuk mund të kalojë normën mesatare efektive mujore të interesit të kredive bankare të muajit paraardhës të publikuar nga Banka e Shqipërisë. Për subjektet që licencohen nga Banka e Shqipërisë, interesi i financimit rregullohet nga legjislacioni përkatës.
2. Dëftesa tregtare mbi produktin bujqësor të ardhshëm gjenerohet automatikisht nëpërmjet portalit “e-Albania”. Vërtetimi për regjistrimin e dëftesës lëshohet automatikisht me vulën elektronike të ministrisë. Dëftesa tregtare mbi produktin bujqësor të ardhshëm përbën titull ekzekutiv.
3. Këshilli i Ministrave miraton me vendim formatet tip të dëftesës tregtare mbi produktin bujqësor të ardhshëm dhe të shprehjes së interesit, duke përfshirë elementet e nevojshme për përmbushjen e transaksionit.

Neni 6
Garancitë e dëftesës tregtare

1. Dëftesa tregtare mbi produktin bujqësor të ardhshëm ka si kolateral vetë produktet bujqësore të përcaktuara në objektin e saj, me përjashtim të rastit të parashikuar në pikën 6 të këtij neni.
2. Vlera e kolateralit të dëftesës tregtare mbi produktin bujqësor të ardhshëm nuk mund të jetë më e vogël se detyrimi kryesor dhe interesat përkatës të financimit të parashikuar në të, si dhe shpenzime të tjera të financimit të kryera nga kreditori.
3. Debitori është përgjegjës për cilësinë e produkteve bujqësore të kultivuara, të cilat janë kolateral i dëftesës tregtare mbi produktin bujqësor të ardhshëm.
4. Kur për shkak të mangësisë së produkteve bujqësore nuk është e mundur shlyerja e plotë e detyrimit sipas kësaj dëftese, debitori duhet ta zëvendësojë produktin bujqësor me një kolateral tjetër me të njëjtën vlerë të mbetur, cilësi dhe karakteristika të rëna dakord në dëftesën tregtare.
5. Nëse debitori nuk arrin ta zëvendësojë produktin sipas pikës 4 të këtij neni, korrjet e sezonit pasues të produktit bujqësor nga toka që u përdor për të prodhuar e korrur produktin, objekt të dëftesës tregtare mbi produktin bujqësor të ardhshëm, do të konsiderohen kolateral i dëftesës tregtare mbi produktin bujqësor të ardhshëm deri në shlyerjen e plotë të detyrimit të parashikuar në të.
6. Në rast mospërmbushjeje të detyrimit me kolateralin e përcaktuar në dëftesë, debitori, me pëlqimin e kreditorit, përdor një pasuri tjetër për përmbushjen e këtij detyrimi. Në rast të mosmarrëveshjeve mbi vlerën dhe cilësinë e kolateralit, aplikohet neni 17 i këtij ligji.
7. Debitori ose kreditori mund të lidhin kontratën e sigurimit të kolateralit të dëftesës tregtare dhe i përballojnë shpenzimet e kësaj kontrate individualisht ose në mënyrë solidare.

KREU III
DËFTESA TREGTARE MBI PRODUKTIN BUJQËSOR TË MAGAZINUAR

Neni 7
Procedura e lëshimit të dëftesës tregtare mbi produktin bujqësor të magazinuar

1. Aplikimi për lëshimin e dëftesës tregtare mbi produktin bujqësor të magazinuar bëhet online nëpërmjet portalit “e-Albania”. Depozituesi i produkteve bujqësore plotëson online formularin e aplikimit në portalin “e-Albania” për produktet bujqësore që ka magazinuar sipas kushteve të përcaktuara në kontratën e magazinës. Interesi i financimit të dhënë nuk mund të kalojë normën mesatare efektive mujore të interesit të kredive bankare të muajit paraardhës të publikuar nga Banka e Shqipërisë. Për subjektet që licencohen nga Banka e Shqipërisë, interesi i financimit rregullohet nga legjislacioni përkatës. 
2. Dëftesa tregtare mbi produktin bujqësor të magazinuar gjenerohet automatikisht nëpërmjet portalit “e-Albania”. Vërtetimi për regjistrimin e dëftesës lëshohet automatikisht me vulën elektronike të ministrisë. Dëftesa tregtare mbi produktin bujqësor të magazinuar përbën titull ekzekutiv.
3. Këshilli i Ministrave miraton me vendim formatet tip të dëftesës tregtare mbi produktin bujqësor të magazinuar e të shprehjes së interesit, duke përfshirë elementet e nevojshme për përmbushjen e transaksionit.

Neni 8
Të drejtat e depozituesit

1. Depozituesi ka të drejtë t’i kërkojë magazinuesit të produkteve bujqësore të lëshojë fletëhyrje magazine të veçanta për çdo dëftesë tregtare mbi produktin bujqësor të magazinuar.
2. Depozituesi ka të drejtë të kërkojë që produktet e shënuara në dëftesën tregtare t’i livrohen që nga çasti që janë çliruar nga regjistri i barrëve siguruese.
3. Magazinuesi nuk mund t’i përziejë produktet që ka marrë nga depozituesi me produkte të tjera të të njëjtit lloj e cilësi, me përjashtim të rastit kur depozituesi e ka dhënë miratimin për një veprim të tillë. 

Neni 9
Garancitë ndaj kreditorit

1. Kreditori i dëftesës tregtare mbi produktin bujqësor të magazinuar, të cilit nuk i është paguar shuma e siguruar me barrë siguruese brenda afatit, ka të drejtë të kërkojë nga zyra e përmbarimit, jo më herët se 2 ditë kalendarike nga mbarimi i afatit të maturimit, shitjen e produkteve bujqësore të lëna si barrë siguruese.
2. Nga shuma e siguruar nga shitja zbritet shuma e nevojshme për të mbuluar koston e shitjes, shuma e detyruar në favor të magazinuesit, nëse magazinuesi nuk e ka marrë paraprakisht shpërblimin e tij, detyrimet e tjera të krijuara nga shitja e produkteve dhe më pas shlyhet detyrimi ndaj kreditorit. Pjesa e mbetur i kalon depozituesit të produkteve bujqësore të magazinuara.

Neni 10
Kërkesat e kreditorit për pagesë

1. Kreditori ka të drejtë të kërkojë kryerjen e pagesës online nëpërmjet portalit “e-Albania” nga debitori nëse nuk e ka marrë shumën e plotë të detyrimit nga shitja si më lart e produkteve të lëna si barrë siguruese.
2. Kërkesa nga kreditori duhet të paraqitet te debitori brenda 7 ditëve kalendarike, por jo më shumë se 30 ditë kalendarike nga e nesërmja e marrjes dijeni për mosshlyerjen e plotë të detyrimit me të ardhurat e arkëtuara nga shitja e produkteve të lëna si barrë siguruese.
3. Debitori detyrohet që brenda 30 ditëve kalendarike nga marrja e kërkesës së kreditorit, sipas pikës 2 të këtij neni, të shlyejë detyrimin e mbetur.

KREU IV
MONITORIMI I KOLATERALIT

Neni 11
Monitorimi i kolateralit

1. Kreditori ka të drejtë ta monitorojë vetë ose duke përfshirë një palë të tretë objektin e kolateralit gjatë vlefshmërisë së barrës siguruese, me kusht që ta njoftojë debitorin 24 orë para kryerjes së këtij monitorimi.
2. Monitorimi përfshin vëzhgimin e objektit të kolateralit, informimin për proceset e kultivimit të tokës bujqësore, strukturën e magazinimit, mjetet e përdorura dhe vendet e tjera, ku rritet e magazinohet produkti bujqësor.
3. Kreditori nuk ka të drejtë të ndërhyjë në veprimtarinë e biznesit të debitorit gjatë kryerjes së monitorimit.
4. Nëse gjatë monitorimit kreditori zbulon shkelje që mund të ngrenë dyshime të arsyeshme për sasi dhe cilësi të papërshtatshme të produktit bujqësor, si rezultat i kultivimit ose i mbarështimit, magazinimit, transportit apo proceseve të tjera, ai njofton me shkrim debitorin për këto shkelje dhe përcakton afatin kohor për t’i eliminuar ato.
5. Në rastet kur debitori nuk arrin t’i eliminojë shkeljet brenda afatit të parashikuar në pikën 4 të këtij neni, kreditori mund t’i kërkojë përmbushjen e parakohshme të detyrimit ose të zbatojë mekanizmin e parashikuar në nenin 17 të këtij ligji për zgjidhjen e kësaj mosmarrëveshjeje.
6. Debitori detyrohet t’i mbulojë shpenzimet shtesë me të cilat do të përballet kreditori në rastin e konstatimit të shkeljeve edhe kur kultivimi, mbarështimi, magazinimi dhe transporti i produktit bujqësor do të kryhen nga vetë kreditori.
7. Debitori mund t’ia kalojë detyrimin e tij një të treti, me pëlqimin e kreditorit.

KREU V
TREGTIMI I DËFTESËS TREGTARE MBI PRODUKTET BUJQËSORE

Neni 12
Tregtimi i dëftesës tregtare mbi produktin bujqësor të ardhshëm e të magazinuar

1. Kreditori ka të drejtë t’ia shesë një pale të tretë dëftesën tregtare mbi produktin bujqësor të ardhshëm e të magazinuar. Kreditori plotëson online formularin e aplikimit për shitjen e dëftesës tregtare, duke përcaktuar çmimin e shitjes, nëpërmjet portalit “e-Albania”. Kushtet dhe detyrimet e marra përsipër nga debitori me dëftesën tregtare mbi produktin bujqësor të ardhshëm e të magazinuar nuk ndryshojnë me ndryshimin e kreditorit.
2. Ndryshimet pasqyrohen te regjistri elektronik për shërbimet e ministrisë. Dëftesa tregtare me emrin e blerësit të ri gjenerohet automatikisht nëpërmjet portalit “e-Albania”. Vërtetimi për regjistrimin e dëftesës me emrin e blerësit të ri lëshohet automatikisht me vulën elektronike të ministrisë. Dëftesa tregtare me emrin e blerësit të ri përbën titull ekzekutiv.
3. Përmbajtja e formularit elektronik për tregtimin e dëftesave tregtare, duke përfshirë elementet e nevojshme për përmbushjen e transaksionit dhe rregullat e njoftimit të palëve, përcaktohen me vendim të Këshillit të Ministrave.

KREU VI
REGJISTRI ELEKTRONIK I DËFTESAVE TREGTARE MBI PRODUKTET BUJQËSORE

Neni 13
Krijimi i regjistrit elektronik të dëftesave tregtare mbi produktet bujqësore

1. Regjistri elektronik i dëftesave tregtare mbi produktet bujqësore funksionon si pjesë e sistemit elektronik të shërbimeve të ministrisë.
2. Regjistri elektronik i dëftesave tregtare është i hapur për konsultim nga publiku, pa pagesë.
3. Rregullat e hollësishme për përmbajtjen, aksesin dhe funksionimin e regjistrit elektronik të dëftesave tregtare, procedurën elektronike të lëshimit, të regjistrimit të dëftesave tregtare dhe të fshirjes së tyre nga regjistri elektronik, mënyrën e regjistrimit dhe të fshirjes nga regjistri i barrëve siguruese, si dhe detajet e tjera, në lidhje me ndërveprimin dhe funksionimin e këtij sistemi nëpërmjet portalit “e-Albania” përcaktohen me vendim të Këshillit të Ministrave.

Neni 14
Njësia e dëftesave tregtare

1. Njësia e dëftesave tregtare mbi produktet bujqësore ngrihet e funksionon brenda strukturës së ministrisë.
2. Njësia e dëftesave tregtare mbi produktet bujqësore ka këto kompetenca:
a) ofron këshillim dhe asistencë për të interesuarit për përdorimin e dëftesave tregtare dhe të regjistrit elektronik të dëftesave tregtare;
b) në bashkëpunim me agjencitë rajonale të ekstensionit bujqësor, ushtron në terren kontrolle kur dyshon për të dhëna jo të sakta të hedhura në regjistër;
c) njofton institucionin përgjegjës për kontrollin e ushqimit dhe të ushqimit për kafshë për ushtrimin e monitorimit të magazinave, ku ruhen produktet bujqësore për të cilat lëshohen dëftesa tregtare.

Neni 15
Ruajtja e të dhënave

1. Të dhënat e krijuara në regjistrin elektronik të dëftesave tregtare administrohen nga ministria sipas ligjit nr. 10 325, datë 23.9.2010, “Për bazat e të dhënave shtetërore”, dhe ruhen në përputhje me legjislacionin për mbrojtjen e të dhënave personale për një afat deri në 10 vjet.
2. Të dhënat e tjera, përveç të dhënave personale dhe të atyre që përbëjnë sekret tregtar, janë të përdorshme, në përputhje me legjislacionin për të dhënat e hapura.
3. Masat teknike dhe organizative të sigurisë gjatë përpunimit të të dhënave personale, si dhe rregullat për nivelin dhe monitorimin e aksesit nga autoritetet kompetente në bazën e të dhënave të regjistrit elektronik të dëftesave tregtare përcaktohen me vendim të Këshillit të Ministrave.

KREU VII
PËRMBUSHJA E DETYRIMEVE DHE EKZEKUTIMI I DËFTESAVE TREGTARE MBI PRODUKTET BUJQËSORE


Neni 16
Përmbushja e detyrimeve të dëftesës tregtare mbi produktin bujqësor

1. Detyrimi i marrë përsipër në dëftesën tregtare mbi produktin bujqësor të ardhshëm e të magazinuar konsiderohet i përmbushur me kthimin e plotë të shumës së parashikuar në të ose livrimin e produktit bujqësor.
2. Livrimi i produktit bujqësor në lloj e në cilësi të ndryshme nga ajo që është e parashikuar në dëftesë nuk konsiderohet përmbushje e detyrimit që buron prej saj, përveç kur kreditori dhe debitori kanë rënë dakord ndryshe.
3. Debitori dhe kreditori mund të arrijnë një marrëveshje për përmbushjen e detyrimit të parashikuar, me kthimin e shumës së financuar te kreditori ose me livrimin e një produkti bujqësor të një lloji dhe cilësie të ndryshme nga parashikimi në dëftesën tregtare.
4. Debitori mund të arrijë një marrëveshje me kreditorin për përmbushjen e detyrimit të dëftesës tregtare për produktin bujqësor të ardhshëm, duke ofruar një dëftesë tregtare për produktin bujqësor të magazinuar. Dëftesa tregtare mbi produktin bujqësor të ardhshëm konsiderohet e përmbushur dhe ky fakt pasqyrohet në regjistrin elektronik të dëftesave tregtare mbi produktin bujqësor e me ndërveprim në regjistrin elektronik të barrëve siguruese.
5. Debitori dhe kreditori i dëftesës tregtare mbi produktin bujqësor mund të arrijnë një marrëveshje për përmbushjen e parakohshme të detyrimit nga debitori.
6. Kreditori konfirmon elektronikisht përmbushjen e detyrimit nga debitori jo më vonë se 3 ditë kalendarike nga dita e përmbushjes së tij, me kthimin e shumës së financimit ose me livrimin e produktit bujqësor.
7. Aplikimi për çregjistrimin e dëftesës tregtare kryhet online në portalin “e-Albania” nga kreditori ose nga debitori nëse kreditori nuk ka vepruar sipas parashikimeve të pikës 6 të këtij neni. Vërtetimi për çregjistrimin e dëftesës lëshohet me vulën elektronike të ministrisë.
8. Përmbajtja e formularit elektronik për çregjistrimin e dëftesave tregtare, duke përfshirë elementet e nevojshme për përmbushjen e veprimit, përcaktohet me vendim të Këshillit të Ministrave. 
9. Fshirja nga regjistri i barrëve siguruese kryhet sipas ligjit nr. 8537, datë 18.10.1999, “Për barrët siguruese”, i ndryshuar. 

Neni 17
Zgjidhja e mosmarrëveshjeve të dëftesave tregtare mbi produktet bujqësore

1. Subjektet e përfshira në një dëftesë tregtare ose që u rrjedhin të drejta apo detyrime nga një dëftesë tregtare kanë të drejtë t’i kërkojnë mendim agjencisë rajonale të ekstensionit bujqësor një eksperti privat apo t’i drejtohen një ndërmjetësi ose arbitrazhit për ta zgjidhur mosmarrëveshjen e lindur ndërmjet tyre. 
2. Marrëveshja për ta zgjidhur jashtëgjyqësisht mosmarrëveshjen ndërmjet subjekteve mund të përpilohet në njëjtën kohë me lëshimin e dëftesës tregtare ose pasi ka lindur mosmarrëveshja ndërmjet tyre. 
3. Secili nga subjektet mund t’i drejtohet direkt gjykatës kompetente pa pasur nevojë t’i shterojë paraprakisht zgjidhjet alternative të parashikuara në këtë dispozitë.

Neni 18
Ekzekutimi i kolateralit

1. Nëse nuk konfirmohet përmbushja e detyrimit që buron nga dëftesa tregtare në regjistrin elektronik të dëftesave tregtare mbi produktet bujqësore, kreditori ka të drejtë të kërkojë përmbushjen e detyrimit nga debitori pa pasur nevojë të paraqesë prova të tjera shtesë.
2. Mospërmbushja ose përmbushja jo e plotë e detyrimit të dëftesës tregtare mbi produktin bujqësor të ardhshëm e të magazinuar mund të sjellë si pasojë ekzekutimin e kolateralit.
3. Ekzekutimi kryhet nga përmbaruesi gjyqësor sipas procedurës së parashikuar nga ligji nr. 8357, datë 18.10.1999, “Për barrët siguruese”, i ndryshuar.

KREU VIII
DISPOZITA KALIMTARE DHE TË FUNDIT

Neni 19
Zbatimi i ligjeve të tjera

1. Dëftesat tregtare mbi produktin bujqësor të lëshuara bazuar në këtë ligj konsiderohen si raste përjashtimore në kuptimin e nenit 10, të ligjit nr. 62/2020, “Për tregjet e kapitalit”. 
2. Për çështjet e tjera, që nuk parashikohet ndryshe në këtë ligj, gjejnë zbatim dispozitat e Kodit Civil. 

Neni 20
Aktet nënligjore

Ngarkohet Këshilli i Ministrave që, brenda 6 muajve nga hyrja në fuqi e këtij ligji, të miratojë aktet nënligjore në zbatim të neneve 5, pika 3; 7, pika 3; 12, pika 3; 13, pika 3; 15, pika 3, dhe 16, pika 8, të këtij ligji. 

Neni 21
Dispozitë tranzitore

Shërbimet elektronike të parashikuara në këtë ligj ofrohen pas ngritjes së sistemit elektronik nga ministria përgjegjëse për çështje të bujqësisë, brenda 1 viti nga hyrja në fuqi e këtij ligji.

Neni 22
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar në datën 16.7.2026.

[bookmark: _Hlk236297824]Shpallur me dekretin nr. 432, datë 27.7.2026, të Presidentit të Republikës së Shqipërisë, Bajram Begaj.

